Ayatshi aashajaain joo Jesús namaa na nikirajüinkana sünain müin mayaa:
“Müleka aire maꞌi taya jüpüla,
jaaꞌa meena jia sümüin tü taluwataapüꞌükat anain jia.
Otta müshia tayakai,
tachunteerü nümüin chi Tashikai süpüla nüjütüin jünainmüin wane Akaaliijüꞌiya maa aka tayakai süpüla eeinjachin jümaa waneepia.
Nieechi chi Naaꞌinkai Maleiwa,
chi ekirajeechikai jia sünain tü shiimüinkat nooꞌopünaa Maleiwa.
Otta tü wayuukolüirua eekai manoujain tanain,
nnojoleechi kapülain saaꞌin nia,
süka nnojolüin shiyaawatüin saaꞌu nukuaippa je süka mochoojüin nia soꞌu.
Aluꞌujasa jiakana,
jiꞌraajüin süka eein nia jümaa.
Je mapeena,
suluꞌujeechi jaaꞌin.
“Nnojoleena makatüin jia jümüiwa sünain makaaliijuwaa tatüma.
Aleꞌejeechi taya jünainmüin.
Cheꞌojaasü motsoꞌo neꞌe süpüla nnojoireeinjachin shiꞌrüin taya wayuu eekai manoujain tanain.
Aluꞌujasa jiakana,
jiꞌreechi taya.
Saaꞌu katüinjatüin toꞌu süchikua,
akaweenia jiakana kateena oꞌu nümaa Maleiwa süpüla kaꞌikat süpüshua.
Je soꞌu tü kaꞌi nüjütüneechikat oꞌu jünainmüin chi Naaꞌinkai Maleiwa,
jütüjaweechi aaꞌu taya sünain saꞌaniraain takuaippa nümaa chi Tashikai je sünain saꞌaniraain jukuaippa tamaa maaꞌaya aka takuaippa jümaꞌaya.
Chi eekai noonooin sümaa tü taluwataakat anain nia,
niaꞌaya aika apüla taya.
Je saaꞌu alin taya nüpüla,
aijeechi nia nüpüla chi Tashikai.
Je aijeechi nia tapülaya sümaa teeꞌiyatüin takuaippa nümüin”,
nümataalakalaka Jesús namüin na nikirajüinkana.
Nüsouktakalaka wane nikirajüin,
chi kanüliakai Judas (nnojoishi niain chi Judas Iscariotekai):
—Senyotkalee,
maa aka piiꞌiyatüinjatüin pukuaippa wamüin,
¿jamakaꞌa nnojolüinjatkaꞌa piiꞌiyatüin pukuaippa namüin na manoujainsaliikana?
—nümakalaka.
Nüsouktakalaka Jesús nümüin:
—Tamüsü paala pümüin süchikua:
Chi eekai alin apüla taya,
oonoweechi sümaa tü tekirajakat anain.
Aijeechi niaꞌaya nüpüla chi Tashikai je anteena waya nünainmüin süpüla nümaain waya waneepia.
Otta chi eekai nnojolüin noonooin sümaa tü tekirajakat anain,
maalinsai taya nüpüla.
Je tü pütchi tamakat ayouktünakat sütüma tü wayuukolüirua,
nnojotsü pütchin taleꞌeruꞌujeejatü neꞌe.
Naapajala chi Tashikai tamüin,
chi kajünalakai taya —nümakalaka Jesús nümüin.
Nümakalaka joo namüin napüshua na nikirajüinkana:
“Tamüsü jümüin tüü sümaꞌinruꞌu yaayülin taya jümaa.
Je chi Naaꞌinkai Maleiwa,
chi Akaaliijüikai,
ajütüneechi jünainmüin nütüma chi Tashikai sünainjee tapüshin jia.
Nikirajeena jia sünain kasa süpüshua nooꞌopünaa Maleiwa je nüsoꞌireerü jaaꞌin sünain süpüshua tü tamapüꞌükat jümüin.
Aapüneerü jooluꞌu wane anaa jümüin.
Je chi aapüinjachikai shia jümüin,
taya tayakai chi Jüsenyotsekai.
Otta tü anaa taapajatkat jümüin,
nnojotsü müin aka saaꞌin tü anaa saapakat wayuu.
Je sükajee tia,
anakaja nnojorule mojuin jaaꞌin sümaa mmolüin jia seema tü kasa alateetkat.
“Soto jaaꞌin tü tamakat jümüin:
Mayaainje toꞌunajachin juulia,
aleꞌejeechi taya tachikua jünainmüin.
Müleka airejeꞌeya maꞌi taya jüpüla,
talateerüje jaaꞌin sümaa toꞌunajachin eemüin chi Tashikai,
süka laülaain nia toulia.
Tamüsü jümüin tüü süpülapünaa toꞌunüin,
süpüla jünoujainjatüin sünain pansaain tanüiki sülatapeena tü tamakat.
Alüꞌütsü joo süpüla kettaain taashajala jümaa,
süka nüntamaateechin Satanás.
Mayaainje nuluwataain saaꞌu wayuu sainküin mma,
nnojoishi laülaain nia taaꞌu.
Chi toonookai amaa waneepia,
nia chi Tashikai.
Je jooluꞌu saaꞌu taaꞌinrüinjatüin tü nuluwataakat anain taya,
atüjaaneerü aaꞌu sütüma wayuu sainküin mma sünain alin maꞌi nia tapüla”,
nümakalaka Jesús namüin na nikirajüinkana.
Je kettaapa nünüiki namüin,
“Jooꞌuya woꞌunaiwa yaajee”,
müshi nia namüin.